Xoán Hermida

Xoán Hermida González, nado en Pontevedra o 12 de novembro de 1965, é un historiador, analista político e activista social galego. Conta con numerosas publicacións de libros e artigos de fondo. Colaborador habitual de diferentes medios dixitais e en papel. Foi socio fundador de Atlántica de Comunicacións S.L. e membro do Consello de redacción da revista Altermundo, mantendo unha colaboración periódica nos xornais dixitais Praza Pública e  InfoLibre.

 Traxectoria 
Licenciado en Historia Contemporánea e Posgrao en Filosofía pola Universidade de Santiago de Compostela. Doutorouse en Xestión Pública pola USC cunha tese sobre Altermundismo en Galicia (MOVEMENTOS SOCIAIS E ALTERMUNDISMO EN GALICIA: DE NUNCA MÁIS A AGE 2002-2012) co-dirixido por Ramón Maiz e Nieves Lagares. Especialista no pensamento de Karl Marx, realizou estudos de marxismo no Instituto adxunto ao CC do PC de Checoslovaquia durante o período da perestroika. O seu coñecemento sobre este pensador é unha constante na súa traxectoria dende un marxismo ortodoxo a unha afinidade co autor nunha distancia coa doutrina marxista. Froito desa traxectoria vital e intelectual é a publicación do libro Un gigante entre pigmeos. 

Iniciou a súa actividade política en ERGA, posteriormente nos CAF e nos Comités Anti-Otan. Participando durante a mocidade no PCPG (e posteriormente en Iniciativa Democrática, coa que formou parte da coalición EU-UG nas eleccións ao Parlamento galego de 1993). Foi membro do Consello Confederal da CXTG, secretario de Organización de Esquerda de Galicia e coordinador do Grupo Mixto no Parlamento de Galicia (1997-1999). 

Activista social, foi director e fundador da ONG Amarante-Setem (1999-2007), pioneira no Comercio Xusto en Galicia (no 2000 abriu A Factoria do Sur en Pontevedra). Dende Amarante liderou en Galicia a campaña internacional Clean Clothes Campaing sobre os dereitos humanos e ambientais na produción do mercado téxtil globalizado, poñendo no foco a responsabilidade social corporativa de empresas como Adolfo Domínguez ou Inditex.  

A calor do movemento 15M foi un dos promotores da Iniciativa BenComún. Coordinador do Espazo Ecosocialista Galego entre febreiro de 2012 e xuño de 2015, sendo substituído por Manel Cardoso Santiago. Como responsable de Espazo Ecosocialista Galego participou na formación de Compromiso por Galicia e de AGE. 

Concorreu ás Eleccións ao Parlamento de Galicia de 2016 no número sexto das listas de En Marea pola circunscrición de Pontevedra, pero non resultou elixido. En abril de 2018, e logo da dimisión do parlamentario Juan Merlo, pasou a formar parte do Parlamento de Galicia. Pese a anunciar a súa intención de non formar parte do parlamento  adquiriu a súa condición de parlamentario coa intención anunciada de dimitir definitivamente en canto En Marea puxera en marcha un proceso de consulta as persoas inscritas sobre o posible incumprimento do código ético por parte da deputada Paula Quinteiro. Tras 12 días, e unha vez convocada por En Marea a consulta, presentou a súa renuncia diante da Mesa do Parlamento de Galicia.

Nas eleccións internas de En Marea celebradas o 22 e 23 de decembro de 2018 resultou elixido membro do Consello das Mareas dentro da lista Coidando a Casa que encabezaba o portavoz de En Marea, Luís Villares. Foi designado responsable de análise político e estratéxico da Coordinadora de En Marea.

En maio de 2019 abandonou a militancia partidaria definitivamente, realizando unha análise moi crítica do que veu sendo en chamar a 'nova política' que se plasmou no libro A saida da encrucillada. Dende febreiro de 2016, dirixe o Foro OBenComún de pensamento crítico.

 Obra 
 Ensaio 
 Verbas de Vieiros. Obencomún, (2009) ISBN 978-84-616-2532-1
 [Re]construír a esquerda nacional. Da Rolda de Rebeldía a AGE. Obencomún, (2013) ISBN 978-84-616-4481-0
 Galicia no labirinto da nova política, de Nunca Máis ás Mareas. Ed. Galaxia, (2018) ISBN 978-84-9151-185-4
A Saída da encrucillada. Epitafio para a 'nova política' en Galicia. Obencomún, (2021) ISBN 978-84-123275-6-4
En defensa de la democracia [real]. Obencomún (2024) ISBN 978-84-09-66174-9
Un gigante entre pigmeos; rescatar a Marx de los "marxistas". Servizos de publicacións da UdeV (2024) ISBN 978-84-1188-022-0

 Obras colectivas 
 Galicia Solidaria. Xulio Ríos e Carlos Teijo (eds), Edicións Xerais, (2009) ISBN 978-84-9782-980-9
 15M: O pobo indignado. Alfredo Iglesias (Coord.), Edicións Laiovento, (2011) ISBN 978-84-8487-216-0
 Ecoloxía Política: Olladas desde Galicia. Xan Duro e Xoán Hermida (Coords), ObenComún (2015). ISBN 978-84-606-5931-0
 [Re]pensar a democracia. Obencomún (2017). ISBN 978-84-697-4104-7
 Adeus ás armas: Que foi do pacifismo?. ObenComún (2022) ISBN 978-84-09-46493-7
 Abajo las armas; 32 miradas incomodas. Alvarellos Editora / Fundación cultura de paz (2023) ISBN 978-84-18567-40-7

 Notas 

 Véxase tamén 
 Ligazóns externas 
 Bitácora de Xoán Hermida
 Artigos en Praza Pública
 Artigos en Galicia Confidencial
https://especiales.publico.es/opinion/firma/xoan-hermida 

Categoría:Políticos de Galicia
Categoría:Nados en Pontevedra
Categoría:Nados en 1965
Categoría:Activistas de Galicia
Categoría:Ecoloxistas de Galicia
Categoría:Sindicalistas da CXTG
Categoría:Alumnos da Universidade de Santiago de Compostela
Categoría:Políticos de Compromiso por Galicia
Categoría:Políticos de En Marea